khistorydata/jeongjo-sjw-relations huggingface dataset:
정조 18년
李晉秀啓曰備邊司郞廳來言今日賓廳日次而國忌正日相値不得來會云矣敢啓傳曰知道
정조 18년
李勉兢啓曰領府事蔡濟恭判府事朴宗岳左議政金履素判府事金憙爲承候來待矣傳曰入侍
정조 18년
李勉兢啓曰時原任閣臣爲承候來待矣傳曰入侍
정조 18년
李勉兢啓曰藥房都提調洪樂性提調鄭昌順副提調李冕膺爲承候來待矣傳曰入侍
정조 18년
傳于李勉兢曰右承旨馳詣齊陵厚陵溫陵同副承旨馳詣恭陵順陵奉審摘奸以來
정조 18년
傳于李冕膺曰禮房承旨馳詣元陵奉審摘奸局內諸陵一體奉審摘奸以來
정조 18년
傳于李勉兢曰右副承旨馳詣先蠶壇奉審摘奸以來
정조 18년
傳于李晉秀曰左承旨馳詣受香所奉審摘奸以來
정조 18년
注書鄭文始病代以徐俊輔爲假注書
정조 18년
李晉秀啓曰假注書徐俊輔時無職名令該曹依例付軍職冠帶常仕何如傳曰允
정조 18년
傳于李勉兢曰吏刑換房
정조 18년
以水原留守趙心泰狀啓顯隆園餕餘進上次離發上京計料事傳于李晉秀曰前留守時已有下敎而異於定式又有此餕餘親呈之措語乎餕餘豈比於香祝之所重乎此後以留守爲獻官之時餕餘付陪香下往之大祝上送事回諭
정조 18년
李勉兢以訓鍊都監言啓曰本局從事官四員內李相璜沈逵李台峻俱爲差祭鄭東敎戶曹入直今日本局省記無以推移依例以把摠代直之意敢啓傳曰知道
정조 18년
甲寅三月初五日辰時上御誠正閣時原任大臣閣臣藥房承候入侍時行都承旨李冕膺右承旨李勉兢同副承旨李鼎德記事官鄭文始假注書李弘達記注官金良倜承膺祚領議政洪樂性領府事蔡濟恭判府事朴宗岳左議政金履素判府事金憙藥房提調鄭昌順一提學鄭民始檢校直提學徐有防徐鼎修檢校直閣鄭大容徐榮輔南公轍原任直閣徐龍輔尹行任以次進伏訖樂性等曰連日淸齋之餘聖體若何上曰一樣矣樂性等曰王大妃殿氣候何如上曰一樣矣樂性等曰惠慶宮氣候何如上曰一樣矣上曰都承旨傳香後仍詣元陵奉審局內諸陵一體奉審以來丙申今已經二十星霜追慕之懷倍切不能自抑矣上命書榻敎曰王大妃殿進御加味蔘夏湯停止加減六君子湯自今日一貼式煎入上敎樂性等曰卿等今旣登筵廟謨有可達者乎樂性曰卽見全羅監司李書九所報則以爲華城門樓所用槐雜木將於稅船添載而以若體大之木物添付卜重之稅船非但不便於運載亦將有妨於行船水營所屬兵船雖是陰雨之備當此莫重之役一時使用不害爲權宜之政而有難擅便爲辭矣裝稅運木俱有所重兵船使用亦多前例依所報許施而船隻之擇以完固沙格之定以勤幹什物諸具之自營措備往回糧資之優數題給俾無一毫誅求之弊一分疎虞之歎事各別嚴飭於道臣及左右水使處何如上曰依爲之出擧條上曰延興家致祭事曾有傳敎而仍不出朝紙是豈成說而旣無傳敎之頒下者則自下無文跡而擧行耶承宣事俱甚不善爲矣樂性曰延興府院君府夫人盧氏內外祠版致祭傳敎下於去月二十七日而乃於今月初二日傳諭于臣頒布於朝紙矣臣於其時雖因政院之往復香官之齎傳致祭則果卽擧行而傳敎之追頒委折心竊訝惑卽伏聞入侍承宣所奏則頒布之遲滯專由於承旨之不善擧行職在出納之地莫重傳敎固當趁卽頒示而有此稽忽之擧揆以事體誠極駭然當該承旨李益運李羽晉竝罷職何如上曰依爲之出擧條上敎濟恭曰華城城役之經始今至何境濟恭曰南北門閭家姑未及毁撤而水門則今將始役爲先濬川云矣命退諸臣以次退出
정조 18년
都承旨未差左承旨未差右承旨未差左副承旨未差右副承旨李晉秀坐直同副承旨未差注書鄭文始病一員未差假注書李弘達仕徐俊輔仕直事變假注書洪宅柱仕
정조 18년
李晉秀啓曰禁衛大將李漢豐以南壇奉審明日出去矣兼帶右邊捕盜大將命召及大將牌傳令牌何以爲之敢稟傳曰仍佩往來
정조 18년
李晉秀啓曰右承旨洪仁浩禁推事命下矣依定式遞差傳旨捧入之意敢啓傳曰知道
정조 18년
傳于李晉秀曰受由及赴擧守令未下直守令皆令再明日下送仍令來待
정조 18년
傳于李晉秀曰奉命承旨竝許遞令該曹口傳付軍職與未差之代前望單子入之待下批牌招察任
정조 18년
兵曹口傳政事副司直單李冕膺徐美修李鼎德
정조 18년
以兩司聯名箚子傳于李晉秀曰靳允則奚特聯箚而已伏閤可也求對可也啓則旣允而連値齋日過齋翌日卽唱榜也其所遲遲蓋有商量焉敢爲此督促之箚乎原箚還給捧納承旨之無一言措語而入之者溺職甚矣武承旨何責當該承旨李勉兢先捧禁推傳旨諸臺爲先從重推考
정조 18년
李晉秀啓曰左承旨李勉兢禁推事命下矣依定式遞差傳旨捧入之意敢啓傳曰知道
정조 18년
以時囚罪人李勉兢囚單子傳于李晉秀曰分揀牌招入直
정조 18년
李晉秀啓曰憲府連日監察茶時事甚未安掌令李肇源疏批已下卽爲牌招何如傳曰允
정조 18년
大司憲洪明浩執義尹序東司諫崔獻重掌令徐有鍊持平尹悌東洪受浩獻納張至顯正言南履翼啓曰臣等俱以無似猥叨臺銜豈有一分堪承之望而大論方張懲討是急他不暇顧冒沒趨承乃者金鍾秀島置之臺啓雖已蒙允金吾之草記尙未啓下連請路阻憂憤轉激聯陳短箚略效愚忱卽伏見傳敎下者誨責截嚴至以蓋有商量焉敢督促爲敎乃有重推之命驚惶震懍罔知攸措此莫非臣等昏謬妄率處事顚錯之致以此情踪其何敢一刻晏然於臺次乎請命遞斥臣等之職答曰勿辭
정조 18년
李晉秀啓曰大司憲洪明浩執義尹序東司諫崔獻重掌令徐有鍊持平尹悌東洪受浩獻納張至顯正言南履翼一日再啓煩瀆退待物論之意敢啓答曰知道
정조 18년
李晉秀以備邊司言啓曰每當科擧政院之輸送落幅紙漸不如前故今番以依例輸送之意分付申飭矣聞承宣以其申飭之言忽地自引甚至日前捉致備吏盛加噴薄猶以爲不足招立備郞於院門至於終日云聽聞所及莫不駭怪如臣老劣忝在廟堂不能董率極甚愧恧第年少承宣不識事體壞損紀綱不可置而不論當該承旨竝施罷職之典何如傳曰允
정조 18년
李晉秀啓曰臣與左承旨李勉兢伴直矣入於罷職現告纔已出去伴直無人承旨前望單子入之未下何以爲之敢稟傳曰前望單子入之
정조 18년
以承旨現告傳旨傳于李晉秀曰在泮之知申何可混捧乎拔之招詰郞吏者亦爲査出捧現告餘則拔之
정조 18년
李晉秀以兵曹言啓曰知中樞府事趙慶進同知中樞府事李宗岳河有天盧玄集李世福鄭晅李聖郁承景述李仁基鄭仁載鄭仁謙趙成大金偀韓潝韓就翊康麟僉知中樞府事李永厚朴文周趙彦臣李遇春五衛將兪漢萬忠壯衛將朴根昌俱以老病之人或肅謝或在外未上來竝依例減下何如傳曰允
정조 18년
李晉秀以備邊司言啓曰會寧前府使趙㠎在任卒逝矣曾經閫帥返柩時依法典擔軍題給之意分付所經各道何如傳曰允
정조 18년
李晉秀以禁衛營言啓曰本營軍色從事官鄭東幹身病猝重勢難察任改差何如傳曰允
정조 18년
李晉秀以守禦廳言啓曰本廳右別將李弘遠身病猝重勢難察任今姑改差何如傳曰允
정조 18년
李晉秀以司饔院監膳提調意啓曰濟州牧所封二月朔進上今日來到本院而開樻看品則各殿所封物種中靑橘元數五百十箇內腐傷至於一百二十箇之多雖是越海之物莫重進上循例捧入極涉未安何以爲之敢稟傳曰捧入
정조 18년
李晉秀以義禁府言啓曰時囚罪人林秉遠原情公事判付內凡失囚之罪各有期限渠於未滿限之前因特敎徑遞則不可直勘以當律爲先公罪勘放事命下矣取考律文則大典通編逃亡條有曰定配罪人逃失邑守令以制書有違律論杖一百緣坐罪人擅離者地方官本律外加一等矣林秉遠杖一百加一等杖六十徒一年定配以公罪收贖放送之意敢啓傳曰知道
정조 18년
李晉秀以刑曹言啓曰毓祥宮祭享三更四點行事云獻官罷職禁漏官令該曹嚴杖照律草記事命下矣取考律文則大明律詐僞條有曰奏事詐不以實者杖一百徒三年依此律禁漏官尹弘道嚴杖一百後全羅道茂長縣定配所卽爲押送之意敢啓傳曰知道更觀前頭嚴處次定配則分揀可也
정조 18년
司僕寺啓目粘連忠淸道平薪鎭分界量田成籍等節竝依狀請施行至於殿最事段田軍糴諸政雖曰專管一僉使之三處考績旣無旁照有難創開只令水營如前同議擧行兼牧殿最亦自本寺如前考績事分付何如判付啓竝依回啓施行爲旀水軍四百之將此換彼果有兩便之益至於陸軍名色及諸般保人之區處未有槪見此一款更問道臣使卽條列狀聞則當可汰者汰之欲令邑鎭之民俱得息肩此意措辭行會爲旀月令藥料物膳諸種段旣零星蠲之爲可提調旣承筵敎當有知委而所謂巫夫布藥材保爲先蕩減事亦爲分付爲良如敎
정조 18년
大司憲洪明浩行大司諫林蓍喆執議尹序東司諫崔獻重掌令徐有鍊持平尹悌東洪受浩獻納張至顯正言鄭晩錫南履翼箚曰伏以金鍾秀之尙稽置辟是豈臣民不欲一刻共戴之義也哉特以大官之故擬律自有次序而每一加律傳旨之判下輒致延拖三司之論啓未免玩愒以若至憯之罪惡極悖之情節閱數月而猶不能夬施當律揆以國法寧有如許事理乎顧今島置之臺啓雖已允從金吾之草記尙靳啓下遂使次第之常律以致時日之遷延輿憤之愈激公議之轉沸爲如何哉且況傳旨未下之前徑加律名纔有禁令則臺閣爭執之論亦隨以路阻臣等自叨臺銜泯默退伏恭俟成命者已至多日而王府之擧行尙此寥寥抑恐我殿下齋居屛務之際未遑酬應而然耶臣等憂憤之極不勝惶惑玆敢齋沐齊籲仰瀆崇聽伏乞聖明亟下鍾秀安置之草記俾得以亟施王章遄行天討焉取進止批答見上
정조 18년
掌令李肇源疏曰伏以臣釋褐三載歷遍華顯居常愧懼若隕淵谷不圖柏府新命又降此際臣誠驚惶踧踖不知所措顧此所叨之職卽古御史之任耳受人主耳目之寄掌一世風憲之責夫豈如臣庸下所可堪承而半夜恩召義急叩謝且當聲討方張之時他不暇顧章皇出肅而第臣於是職實有私義之難安不得不冒陳焉本府前啓中罪人有與臣爲袒免之親者記在往年故相臣李性源之爲都憲也引此疏籲果蒙體諒則今臣所處亦豈有異同哉其不可蹲冒於臺次也決矣抑臣又有至切之懇臣母今年恰滿八十自來風痺之祟已成癃痼之疾平居沈淹不啻懍綴近因換節別添毒感寒熱交作食飮全廢委頓牀席昏眩莫省臣方左右扶將躬執刀圭雖跬步之地晷刻之頃萬無離捨之勢以此情理尙何敢爲供職之計哉若夫試所應辦官之置對孼由試官而罪歸該郞此亦臣引義之一端見今方寸煎擾無以拖及玆將懇迫之私疾聲仰籲於天地父母之前伏乞聖慈俯賜矜諒亟遞臣職俾得專意救護仍治臣瀆擾之罪以肅朝綱不勝幸甚云云省疏具悉爾其勿辭先察職後救護
정조 18년
校理朴崙壽副校理申大尹洪秀晩修撰吳泰賢李貞運副修撰沈興永李相璜等箚曰伏以臣等卽伏見傳敎下者有兩司聯箚還給之命繼而有諸臺重推之敎臣等雖未見箚本而可以領會其箚意之攸在矣蓋節次按律固是王府之關和而曠日玩愒實欠懲討之大義又況加律之合啓頃已蒙允而島置之草記尙靳啓下該府不得擧行三司不得繼發群情駭惑輿憤益激職在耳目者乃隨事導達欲克伸王法者實出嚴討之義本無可罪之事今殿下加之以嚴敎摧之以罪罰臣等愚昧竊以爲過矣連値齋日合辭之延拖固其勢也而已呈之草記尙未蒙判下則輿情之抑鬱容有極哉今殿下乃於臺臣之箚以督促等嚴敎過加摧折俾不得更敢發口仰請判下焉竊謂大哉之王言於此實不能無憾也苟於言事之際每以嫌於督促有所不敢則是臺諫終無可言之事此豈聖朝置臺閣之意亦豈今日嚴懲討之義也哉伏願殿下亟寢臺箚還給諸臺重推之命仍降允兪之音俾伸聲討之忱焉取進止答曰省箚具悉不允
정조 18년
甲寅三月初六日辰時上御重熙堂右副承旨與京畿監司稟事閣臣入侍時右副承旨李晉秀假注書徐俊輔記注官金良倜洪樂游京畿監司徐龍輔閣臣徐榮輔以次進伏訖上曰王大妃殿進御加減六君子湯前方中陳皮桔梗各加五分一貼式煎入出榻敎上曰司僕提調入侍出榻敎良倜承命出與司僕提調徐有防偕入進伏上曰上京守令使之今日內待令矣更思之今日卽淸明日也上京守令之在家與否有難的知皆令再明來待原傳敎中今日來待以再明來待書出上曰平薪牧場事今將判下矣軍政果何如云耶有防曰道伯狀辭俱有意見水軍移定尤爲可據臣與一提調往復相議以依狀請施行之意覆奏矣上命讀司僕寺平薪牧場事回啓晉秀讀奏訖上曰以散在各邑之水軍移定於場內此則便好而所見頉之三邑陸軍不少槪見於狀啓中使之更爲狀聞汰仍間論理稟處可也有防曰陸軍之無所歸屬誠如聖敎矣此則不可無一番狀聞釐正之擧而外此諸牧場有弊處亦自本寺往復道伯而從長矯救計矣上命書判付有防曰李勉兢家明日設聞喜宴云矣上曰聞僕提言李勉兢以其弟登科明日將設宴云禁府囚徒當卽放送矣兩親侍下兼又多男以其年紀已見子婦老人膝下子孫衆多云可謂有福之人矣上曰今番巡行路程當先從何處乎龍輔曰先從南路奉審愍懷墓仍詣園所奉審後轉向章陵奉審仍爲復命爲計矣上曰喬桐民事今則何如云耶龍輔曰設賑今爲七巡而目今飢口比前減却數百矣近日則水路利涉商舶輻湊穀價之不登踊反勝於陸地云民事誠萬幸而稻種之艱乏是甚可悶聞本府有前帥臣時屬公錢云此則欲報備局請得矣上命書傳敎曰前此嚴飭何如乎各宮中每有先期行祀之謬例昨夜遣史官奉審諸享所及聞回奏之言本宮祭享果於三更四點行事云萬萬駭然毓祥宮寒食祭獻官罷職禁漏官令該曹嚴杖照律草記上敎有防曰錦恩君朴宗珪加資非卿所奏幾乎不得爲矣一則朝家慶事推恩一則侍從臣父應資何可以疊授論乎其祖卽先朝戊申親功臣云其時以何職立功乎有防曰其祖朴弼健以嶺南守令有功封君矣榮輔曰近來注書初不致意於筵說只以草草塞責爲主雖以今番慶科時四日日記觀之筵說多有可記者而注書趁不草送日省錄尙不得修正此後則嚴記注隨卽出草無或有疎漏遲滯之弊好矣上曰注書輩惟以不記事爲能事此亦新進少年怠慢之致慶科日筵說使徐有聞鄭文始輩詳細錄出此後則各別申飭可也上敎樂游曰近來外史日記連爲上來乎樂游曰次第上來矣上命持入樂游承命出去持入上曰八道盡爲持來耶樂游曰八道中京畿全羅平安江原四道略有風俗民物之採錄者而其餘四道只以陰晴報來故自本館已爲論題嚴飭云矣上曰更爲出擧條嚴飭可也樂游曰外史無敢只以陰晴修納之意前後申飭不啻縷縷又況昨冬特敎何等嚴明則慶尙忠淸咸鏡黃海四道外史之不有飭敎只循謬例依舊以陰晴報來者揆以事體萬萬駭然且以修納者言之風俗民物及其他可錄之事固宜懸錄於逐邑日記之下而或有冊子之別具者或有雜書於上下者法例倒錯記載糢糊其在重史事採實蹟之道不可無別般申飭自本館更加嚴關於各道外史無復如前慢忽着意修納事出擧條申飭何如上曰依爲之出擧條樂游曰各道之設置外史法意甚重以文臣守令察訪中例付外史使之着意擧行至於京畿則都事修送日記而初無兼史之稱揆以史事恐涉如何下詢領監事處之似好故敢此仰達矣上曰依爲之出擧條上曰寒食餕餘來呈獻官幾人入來乎龍輔曰幾皆入來云矣上敎樂游曰爾方自享所入來乎樂游曰然矣上曰近來陵享祭物熟設果能盡心措備而無一毫欠潔之事乎樂游曰凡在駿奔之列者莫不仰體憧憧之念竭誠致潔矣上曰爾之赴防之行當於何日離發乎樂游曰再明欲爲辭朝矣上曰爾之從兄唱第後發行可也爾家之四父子登科立朝誠縉紳間稀有之事壯矣壯矣有防曰誠如聖敎矣上曰列鎭之弊前後蠲恤可謂至矣而實惠之下究終未可知外此蔘政與犯越之弊爾須克體擇送之意詳探物情仍陳矯救之策可也樂游曰下去後當與諸鎭將謹當廉審採探矣上曰慈城復設朝廷第欲留意而姑未有成命則民人之充塞於慈城近處反貽弊端者亦涉怪駭此則姑俟朝家成命之意曉告之俾無聞風繼來之類坌集難容之歎可也仍命退諸臣以次退出
정조 18년
行都承旨鄭大容內閣直行左承旨林蓍喆坐右承旨尹㬦牌不進左副承旨李義鳳坐右副承旨徐榮輔坐直同副承旨李晉秀坐直注書李垿仕直一員未差假注書李弘達仕事變假注書洪宅柱仕
정조 18년
李晉秀啓曰大司憲洪明浩執義尹序東掌令徐有鍊持平尹悌東洪受浩引避退待掌令李肇源受由監察茶時之意敢啓傳曰知道
정조 18년
承旨前望單子入之鄭大容徐榮輔徐配修李儒慶朴宗來落點
정조 18년
以都承旨鄭大容牌不進推考傳旨傳于李晉秀曰處義太過更爲牌招
정조 18년
以左承旨徐榮輔牌不進罷職傳旨傳于李晉秀曰只推更爲牌招在外及解由未出承旨許遞前望單子入之待下批牌招察任
정조 18년
承旨前望單子入之尹㬦李義鳳李魯述落點
정조 18년
李晉秀啓曰大司諫林蓍喆今日進不進去來旣懸呈告故牌招啓辭纔已入啓矣今忽詣臺揆以臺體誠極未安推考警責何如傳曰呵導入來之臺諫在隔壁曰以不聞諉罪於誤書之下吏至請臺臣之問備者武承旨之不畏臺諫若此乎勿推爾則推考
정조 18년
行大司諫林蓍喆啓曰臣於昨日聯箚之後與諸臺同陳避嫌而喉院罷職之現告適在此時故不敢以見職自居割出臣名於座目之中今因特敎見拔於現告則臣之情踪本無異同於退待之諸臺且於承宣之詰問備吏也臣實同參而大僚之草記請罪斥言詰問之承宣則雖感聖敎之曲加區別實難私義之晏然自恕而況臺職處義比他尤別旣罷仍冒斷無是例以此以彼其何可一刻冒據於臺次乎請命遞斥臣職答曰備局草記指謁聖以後事卿之移拜在其前勿辭亦勿退待
정조 18년
李晉秀啓曰新除授承旨李魯述以前任三水府使方在解由未出中何以爲之敢稟傳曰許遞文倅異於武倅侍從豈比宣薦則當納之物尙今遲滯屢除之下輒稱未出此後嚴飭前望單子入之
정조 18년
承旨前望單子入之林蓍喆落點
정조 18년
以都摠府寶劍望筒傳于徐榮輔曰副摠管何其多也都摠管只有一員摠管中時帶實職人許遞令該曹口傳差出
정조 18년
兵曹口傳政事以安春君尹師國韓光綮爲副摠管
정조 18년
以忠淸監司李亨元狀啓沔川郡老人李東馨題給食物衣資數爻開錄事傳于林蓍喆曰初則只知爲百八歲矣今因卿狀啓後錄生年思之丁卯生是果何如年歲乎昔在先朝關西人辛受采登科也以尊年之聖意殊異之恩典果何如也溯憶昔日處分事若隔晨此老人更加一資爲崇祿口傳下批況如許好班閥乎都摠管除授成送敎旨回諭
정조 18년
吏曹口傳政事崇政李東馨今加崇祿加資事承傳
정조 18년
兵曹口傳政事都摠管單李東馨除授事承傳
정조 18년
以兵曹假注書徐俊輔入直省記傳于李晉秀曰李弘達仍察上注書其間休息太久使之明日仕進省記改修正
정조 18년
傳于李晉秀曰注書有窠實薦有人則待開政以薦狀越送之意措辭啓辭待批下卽爲付職卽堂后幾百年故事則今有窠亦有實薦三過其政尙無一言而每每以假官差出當該實注書鄭文始汰去其時該房承旨從重推考注書當付之人令該曹口傳付職牌招入直
정조 18년
吏曹口傳政事注書單李垿
정조 18년
徐榮輔以都摠府言啓曰今日入直內三廳武兼禁軍及軍兵等當爲中日習射而雨勢如此不得爲之之意敢啓傳曰知道
정조 18년
徐榮輔以兵曹言啓曰平安道朔州府居別武士徐德謙子別武士有華俱以直赴今番慶科庭試殿試時皆爲入格矣毋論文武科父子之同時唱榜有違法式徐德謙則依例唱榜其子有華原榜目中付標待後科許赴唱榜何如傳曰直赴旣有先後不可謂之同時較藝至於殿試之不得同赴何責於邊邑之人乎特爲許赴可也
정조 18년
徐榮輔以備邊司言啓曰濟州御史沈樂洙狀啓設倉一款許令廟堂稟處事命下矣取見其狀本則以爲濟民倉如得移倉於康津海南等地使島民往來受納各其官主管與受亦令道臣摠察或先納藿而受穀或先受穀而納藿則自朝天禾北等浦至南塘古達島等浦大洋船路一直相對往來之蒿水船人皆爲慣熟無致敗之慮有朝發夕至之喜而麥後預慮之事穀數不必多劃康津海南兩邑中留庫穀折米限二千石許令濟州等三邑量其時緩急從多少受去仍爲納藿則似爲便當爲辭矣涼藿船運果是島民之苦瘼御史枚擧島情有此陳聞則固當依其請許施而第念當初設置羅倉於兩湖之交均俵於湖西南諸邑者蓋爲發賣作穀之際商旅湊集區處不難之致也年前朝家曲軫島民涉險之苦移設羅州之後湖西諸州遠不得擧論只於羅州傍近竝皆分俵而諸邑多不願受且其程途稍遠商旅罕至畢竟處置比諸羅舖已不無難易之別今若更移於康津海南則視諸羅州又加遠矣其所掣礙之端不言可想而遠外事情猶未知其如何令道臣詳細探問更爲登聞後稟處何如傳曰允
정조 18년
徐榮輔以禁衛營言啓曰依定式臣漢豐進詣南壇奉審摘奸則壇上及紅箭門墻垣階砌俱爲無頉禁樵禁松之節亦無疎虞之端連年所植松木頗有茂密之漸其中或不無枯損之色當爲隨損補植而其他看護等事另加申飭之意敢啓傳曰知道
정조 18년
義禁府啓目庭試文一所監試官尹行直應辦官宋景載禁亂官閔亨默鄭持容等原情云云傳旨內辭緣泛稱遲晩閔亨默段所當請刑是白乎矣宣傳官勿爲請刑載在大典通編議處爲白乎旀尹行直宋景載鄭持容等段竝只刑推得情何如判付啓依允爲旀尹行直宋景載鄭持容等段除刑推議處爲旀仍以草記照律觀於諸供試官之越法求謄不可以自首逃其罪一所上副試官等爲先施以不敍之典參試兩官亦有不言之罪罷職以近日之法綱鎖院猶有古規則乃敢無難冒犯萬萬駭然焉敢以他所書題謄來援以爲說乎此後公私文跡之藉此流通者試官與應辦禁亂官當施以科場不嚴之律令禮曹載之科擧節目爲良如敎又照目前承旨洪仁浩矣庭試一所監試官禁亂官應辦官捧供之命親承下敎而初不能明白知委及其謄納前供也又不能退却不捧由前由後罪在罔赦推考罪笞五十收贖解見任別敍私罪奉敎分揀放送爲良如敎
정조 18년
行都承旨鄭大容齋宿行左承旨林蓍喆齋直右承旨未差左副承旨未差右副承旨徐榮輔齋宿同副承旨李晉秀齋直注書鄭文始齋宿一員未差假注書李弘達齋直事變假注書洪宅柱仕
정조 18년
藥房提調臣鄭昌順行都承旨臣鄭大容啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來問安竝此仰稟答曰知道王大妃殿惠慶宮中宮殿藥房口傳問安答曰知道
정조 18년
徐榮輔啓曰大司憲洪明浩執義尹序東掌令徐有鍊持平尹悌東洪受浩引避退待掌令一員未差監察茶時之意敢啓傳曰知道
정조 18년
李晉秀啓曰來十一日朝參日次矣敢稟傳曰停
정조 18년
鄭大容啓曰來十一日輪對日次矣敢稟傳曰後日次爲之
정조 18년
傳于林蓍喆曰吏兵房承旨入侍
정조 18년
傳于李晉秀曰上京守令下直守令入侍下直邊將同爲入侍
정조 18년
傳于李晉秀曰近來老職加資中地處應爲都正者必夥然關東兩儒之陞拜敦都以加設窠擧行見窠之未差者以老職人中後日政擬入事分付
정조 18년
傳于林蓍喆曰左副行步勢難供職許遞與未差之代前望單子入之待下批牌招察任
정조 18년
傳于林蓍喆曰承旨房仍吏兵換房
정조 18년
傳于鄭大容曰再明相値壇享雖命攝當於明日行禮於奉室仍行省牲器之禮齋宿當從便爲之百官依例參班事分付
정조 18년
吏曹口傳政事以安錫任爲加設敦寧都正權思浩爲濟用奉事注書單鄭文始朴師轍爲加設敦寧都正崔昌迪爲童蒙敎官
정조 18년
傳于林蓍喆曰關東經工生條問經義功令生試較科體者爲搜羅一方人才遵倣里選鄕擧之遺制也功令生則鄕試三日京試兩題取優等數人賜及第將於三明日唱名而經工生所對御製十三經講義際此上來今日適又因知時之甘雨晉接有暇潛心諦看不覺筵燭之屢跋且其諸對往往有提撕警發處信乎十室之邑必有忠信若非明於經義何能剖拆如是乎近所謂京儒經行薦似之人亦何曾叩其實乃如是耶在朝廷政懋懋實之方豈緩作興之擧諸儒中橫城前參奉安錫任春川前主簿朴師轍最優而錫任年爲七十四師轍之年亦近七十惜其難責强仕特竝陞授敦寧都正各差嶺東西分敎官俾訓蒙士仍令道伯量給祿料如可自致勸令上來肅命來當召見矣居首者一人除官已宣旨王言不可不信若求其次襄陽進士崔昌迪是也況是故正言逵泰之子云耶觀於所對易義益驗所知之有自童蒙敎官令銓曹擬入年亦老能欲登途與兩儒皆給鋪馬經義及試券之印給有前下傳敎內閣照此名之曰關東賓興錄義例同嶺南頒本此傳敎下諭于東伯其餘儒生令道臣優給紙筆墨事亦爲下諭
정조 18년
鄭大容啓曰明日奉室行禮時侍臣不可不備員而兩司諸臺引避退待無進參之員正言鄭晩錫卽爲牌招齋宿何如傳曰允
정조 18년
鄭大容啓曰明日奉室行禮時兩司長官當爲進參而大司憲洪明浩引避退待大司諫未差之代政官牌招開政差出待下批牌招以爲淸齋之地何如傳曰允
정조 18년
有政吏批判書金思穆進參判黃昇源參議金履翼進同副承旨李晉秀進以李喆模爲大司諫柳頤玄爲掌令洪秉臣爲正言洪秉殷爲同敦寧曺命業爲敦寧都正尹五榮爲連山縣監兼大司成單鄭大容
정조 18년
兵批判書具庠病參判林濟遠病參議兪漢寧入直進參知尹致性病右副承旨徐榮輔進副司直徐命全徐配修李儒慶朴宗來李魯述柳星鎭洪仁浩竝單付
정조 18년
林蓍喆啓曰明日奉室行禮時侍臣不可不備員今日政新除授臺諫竝待下批牌招以爲淸齋之地何如傳曰允
정조 18년
徐榮輔啓曰今因紅牌安寶原榜目與試記相準則善騎隊徐宗益武學申澤坤別武士黃河銀講試記以粗栍懸錄直赴帖及單子亦皆分明而原榜目不爲載錄矣榜目則今方依下敎改修正而科榜事體何等嚴重則有此不審萬萬未安其時試官命官外竝從重推考何如傳曰允
정조 18년
傳于林蓍喆曰發遣吏郞諸執事淸齋與否摘奸以來
정조 18년
鄭大容以禮曹言啓曰卽接典牲署所報則明日大報壇祭享親臨省牲時提調當爲進參而提調洪良浩身病猝重不得進參云令政院稟旨變通何如傳曰許遞令該曹口傳差出可也
정조 18년
吏曹口傳政事以尹師國爲典牲提調
정조 18년
李晉秀以禮曹言啓曰卽接典牲署所報則明日親臨省牲時提調當爲進參而新除授提調尹師國身病猝重不得進參云令政院稟旨變通何如傳曰許遞令該曹口傳差出可也
정조 18년
吏曹口傳政事以李得臣爲典牲提調
정조 18년
李晉秀以兵曹言啓曰明日奉室行禮時墻外環衛軍兵當爲磨鍊而取考謄錄則昨年五月初十日望拜禮時訓局出番軍五哨大將率領墻外環衛矣今番則以幾哨磨鍊乎敢稟傳曰依昨年例爲之可也
정조 18년
徐榮輔以備邊司言啓曰卽見慶尙監司趙鎭宅所報則以爲華城門樓所入木物載運係是時急之事而三漕倉各船添載米爲二百五十石一株木爲五十石之重則竝計元裝載一船所載恰過一千三百石事勢實有難運之患戶均廳中換貿常賑米與元上納有異除置三千石待明年添載上送庶可爲兩全無虞之道爲辭矣湖南旣許兵船使用則嶺南亦用此例爲宜且兩衙門上納有關經費不可遲滯明年沿海營邑鎭中擇完固兵船使之卽爲運木而沙格之擇定糧資之優給亦依湖南例擧行事一體嚴飭分付何如傳曰嶺南海程比湖南尤遠槐雜木性堅編舟則不浮況於年前海湖兵防船使用時營邑之貽弊軍民其端不一今番則雖懲戢頗皆小心初當之嶺南安能保其利泊穩旋乎且觀近來該道臣擧行威令不及於列邑封蔘之不察卽其一事也門樓所用雖有所重言念軍民弊勞有難許施卽問于留守雖非嶺南木物如可爲之勿爲載來不然預自今年修葺船具待明春運致亦可以此知悉擧行可也
정조 18년
徐榮輔以訓鍊都監言啓曰本局把摠尹芮基身病甚重勢難察任改差何如傳曰允
정조 18년
李晉秀以義禁府言啓曰敬陵典祀官洪樂游參奉趙遠慶穆陵典祀官李垿參奉徐有惇竝拿處事傳旨啓下矣洪樂游李垿今方待命卽爲拿囚而趙遠慶徐有惇俱在入直云待替直拿囚之意敢啓傳曰不過申飭新進蔭官當責來效分揀可也
정조 18년
以洪樂游李垿囚單子傳于李晉秀曰洪樂游赴任不遠公罪區別功議勘放李垿雖愚必明而有此疎忽萬萬駭然削職放送
정조 18년
李晉秀以義禁府言啓曰時囚罪人尹行直宋景載閔亨默鄭持容原情公事判付內依允尹行直宋景載閔亨默等除刑推議處仍以草記照律事命下矣鎖院之防禁至嚴公私文蹟無敢相通而尹行直宋景載身爲監試官及應辦官榜目書題或在傍而參見或謄入而不禁法綱所係俱極可駭罪取考律文則大明律制書有違條有曰凡奉制書有所施行而違者杖一百大典通編推斷條有曰犯私罪杖一百決杖告身盡行追奪雜令條有曰王府決杖者代以金贖矣尹行直宋景載各杖一百收贖告身盡行追奪放送閔亨默鄭持容場外文蹟不得相通於試院自是法典而身爲禁亂官矇不察禁溺職之罪在所難免罪取考律文則大明律不應爲條有曰凡不應得爲而爲之事理重者杖八十大典通編推斷條有曰犯私罪杖八十奪告身三等犯枉法受贓外笞杖竝收贖矣閔亨默鄭持容各杖八十收贖奪告身三等放送何如傳曰允試官不敍則況臺監乎尹行直削職武雖不文宜知守法焉敢有此不察所坐最歇閔亨默只汰見任有意之問無心而對固非渠罪又入於禁亂官所現告云鄭持容罷職畏李家煥南公轍分付甚於畏科擧事目者已極無狀其所謄送亦不以其道節節駭然宋景載爲先削其仕板可也
정조 18년
李晉秀以義禁府言啓曰時囚罪人洪樂游李垿囚單子傳曰洪樂游赴任不遠公罪區別功議勘放李垿雖愚必明而有此疎忽萬萬駭然削職放送事命下矣李垿削職放送洪樂游傳旨內拿處律文則大典通編祭禮條有曰祭物未精潔者典祀官以一座全缺律論大明律祭享條有曰大祀牲牢玉帛黍稷之屬一座全缺者杖一百矣洪樂游杖一百收贖而其七代祖履祥宣武原從功臣永安尉五寸親云功議各減一等杖八十以公罪收贖放送之意敢啓傳曰知道
정조 18년
濟州御史沈樂洙疏曰伏以臣猥膺海外巡撫之命恐負委寄日夜兢慄隨事啓聞阻風久淹識短見淺只俟罪譴而抑有愚意之不敢不一陳者臣竊見湖南國之根本而耽羅一島爲湖南蔽島中之産馬貢橘固爲利用而有大於此者南紀瀛海東接大坂江戶西近福建江南島爲之介而東西順風不過一便帆五六日之程高麗三別抄叛據島中金方慶將兵來討中洋遇風仰天太息曰國家安危在此一擧方慶間世名將彈丸小島一時反賊早晩可滅而至謂安危一擧者深謨遠略蓋慮其不卽拔本漸至盤固捷通外國駕泛嚮導休卒調船一帆直擣則湖南非我有也洪惟我朝惠澤威化積洽島中勝國時反側之憂自底懷服繕城修械布置鎭堡規模制度肅然整暇嘉靖間海寇百餘艘侵掠而全獲奏功東來一船不敢復近國家宏遠之圖收效於數百年之間隱然爲湖南之一長城壬辰之亂數技賊兵自嶺入湖而烈將義旅猶未收功然國家之賴以中興湖南一路之力而湖南全安賴此島幸無衝突也朝廷知其然擇置長吏多用武臣之有謀略將才貯望之人考見題名記前後可數不嫌險遠爲官擇人至先朝中年而皆然邇來三四十年常調武臣每多充補間除文吏有不如武前人之設施措置方且纍然弊盡島中官民之不相親久矣徵斂之門名目漸繁甚至於寸藿尺皮賤貿貴賣售利如商賈民之視官長常無愛畏之心民不愛何以宣化民不畏何以立威陰雨之備一置忘域列鎭戰艦之載在邑誌者今無片舸器械之年久者非但腐弊吏校軍卒見其器多有不知名者一島軍摠足爲一軍而任其闕伍充以老弱金鼓坐作渾然不省此皆不擇吏之弊也或謂環島石壁天設險阻船不利泊毋患外寇而禾北朝天浦之外水山西歸摹瑟明月等浦或有平港或有沙州容泊巨艦非一二計臣聞每歲風和輒見龍驤大艦掛着四五布帆頻過南洋或停纜汲水於牛島等數三里之間過去未辨船例報備局而近寢不報西歸摹瑟外洋卽大坂福建互相通貨之要路我國固邊之方比西北尤重臣嘗歷觀關北十州會寧頗見修飭亦少侵漁蓋以地望頗重顧念前途稍重廉義凡人常情有必然者此島之爲湖南要害不啻重於平時互市之會寧臣意濟州牧擇遣武臣之以地望稱者兩邑亦用有前程之年少武弁懷民詰戎之方庶幾得矣先朝癸丑御史沈聖希有啓以濟州邈在海中無所顧忌多行不法康津爲濟州門戶請以侍從爲宰常時廉察許令直啓其後五六年相臣申奏施行揭在康津衙閣而因卽寢止此則有拘體貌事固難行臣意該牧判官擇送侍從之臣營邑互有顧忌亦尊體統則宜有實效聖朝之爲島民懷保爲海防備禦者未嘗不眷眷哺以船粟勸以騎射繡衣按廉釐弊開利者前後非一而凶年移粟不足當於平歲之例懸一番試藝無所益於常時之抛棄御史之間有一二釐革歸帆纔發弊復如前所謂節目皆爲虛文一曝十寒未足爲喩朝廷之爲島民千百計皆不如選吏一事湖南藩蔽之爲國根本又非他州比也伏願勿以人廢言而採納焉臣不仕已十年中間西塞之赴官爲伸義分而屛廢之中忽承此命義在往役跼蹐冒膺本牧權察尤增惶懼越海之後刻日竣事而臣有宿病瘴濕爲祟外若肥健內實虛脫水陸驅馳精神消鑠海氣浸潤脚氣添症轉轉危劇已踰旬日島中多陰少晴陰䨪則昏窒涔涔饑民呼訴糶倉簿記了無照察一直廢却身孤心弱念多自危孤燈聽潮歷數平生委身立朝無一報效忠孝全虧生不如死而誠恐千里海外生行死歸有累垂惻之聖念百回思念抆淚消腸伏乞聖明哀臣之情察臣之懇卽命差代俾臣歸死故山民邑之事亦無曠廢公私幸甚云云答曰省疏具悉苟欲擇倅爾當不讓於人言病雖如許眞所謂王事靡盬爾其努力按住疏中條件及狀本稟請令廟堂論理回啓
정조 18년
甲寅三月初八日卯時上御熙政堂藥房入診吏兵房承旨下直守令邊將入侍時藥房提調鄭昌順行都承旨鄭大容右副承旨徐榮輔同副承旨李晉秀記事官李垿假注書李弘達記注官金良倜承膺祚醫官金孝儉金光國周命新李敬培金順行李周憲吳仁豐伊川府使金益彬洪州牧使鄭東愈德川郡守李敬魯鎭岑縣監林淳浩奉化縣監林最遠黃澗縣監鄭殷祥珍山縣監李英遠順安縣監金基豐石城縣監許霔平康縣令徐敎修昌寧縣監洪秉周唐津縣監徐有升泰仁縣監南鶴玄新寧縣監洪益烈鎭川縣監洪大應延豐縣監金弘道金浦郡守兪漢雋陰竹縣監尹命基陽城縣監權䘩南平縣監林性運陜川郡守黃運祚永柔縣令徐弘輔楸坡萬戶洪樂游上土僉使梁垸高山里僉使元永胄魚面萬戶柳相亮等以次進伏訖昌順等曰日間聖體若何上曰一樣矣昌順等曰王大妃殿氣候何如上曰一樣矣昌順等曰惠慶宮氣候何如上曰一樣矣上曰左副承旨入侍良倜承命出傳與左副承旨李義鳳偕入進伏上曰守令進前伊川府使金益彬奏職姓名上曰昨歲穡事何如益彬曰黍稷大登而豆太少爲失稔矣上曰邑弊民瘼何如益彬曰弊瘼則姑無目前之急矣洪州牧使鄭東愈奏職姓名上曰年事何如而民邑弊瘼何如東愈曰年事大登而弊瘼今無可達者矣德川郡守李敬魯奏職姓名上曰汝頗有治聲甚嘉尙矣年事何如而且有民弊否敬魯曰年事免歉而穀多民少故不無還弊將與道伯相議矯革之方矣鎭岑縣監林淳浩奏職姓名上曰穡事及民瘼何如淳浩曰年事豐登而民瘼則軍政雖難別無稟定之事矣奉化縣監林最遠奏職姓名上曰民邑弊瘼詳陳可也最遠曰別無邑弊矣上曰豈無邑弊民瘼之可陳者乎最遠曰軍政有些少弊端矣上曰奚止軍政而已乎最遠曰黃腸木有許多弊端矣上曰奚止黃腸而已乎此外必多有弊瘼之可言入侍命下已久預思所對之辭入來可也而以臨時粧撰爲主如此守宰將安用哉牧民之任不可輕遞出往政院更思所奏之言書入焉黃澗縣監鄭殷祥珍山縣監李英遠永柔縣令徐弘輔各奏職姓名上曰昨年穡事及民邑弊瘼何如對曰年事俱得豐登而邑弊民瘼姑無奏達之事矣順安縣監金基豐奏職姓名上曰年事何如基豐曰僅爲免歉矣上曰汝之治蹟稔聞之矣石城縣監許霔奏職姓名上曰許暕年今幾何霔曰今爲四十四歲矣上曰唱榜後下往可也平康縣令徐敎修奏職姓名上曰平康則似無弊瘼而年事何如敎修曰年事豐登矣昌寧縣監洪秉周奏職姓名上曰年事何如秉周曰昨歲雨水均洽而邑中豐稔爲一道之最矣上曰人心民俗亦何如對曰數年饑饉之餘財穀俱竭故人心民俗姑未見淳厖之象而邑弊多在還穀矣唐津縣監徐有升奏職姓名上曰汝須小心爲之以雪前日昌寧之恥泰仁縣監南鶴玄奏職姓名上曰汝思前日讀律之意着意於爲治爾兄予今思之矣新寧縣監洪益烈奏職姓名上曰汝以何事上京乎益烈曰爲赴慶科上來矣上曰須下往過行爾親之卺禮格外之恩不可辜負汝有兩老親豈敢不小心乎鎭川縣監洪大應奏職姓名上曰再昨聞兵判之言爾親會婚禮將以初十日過行云汝則初十日後下往可也延豐縣監金弘道金浦郡守兪漢雋陰竹縣監尹命基陽城縣監權䘩南平縣監林性運各奏職姓名上曰汝等下往須善爲之陜川郡守黃運祚奏職姓名上曰近來書法漸益浮靡予每思懋實之方而汝之筆體甚爲嘉尙汝雖在外邑公家文字有下送者則須爲書納焉仍命晉秀宣諭諸守令上曰邊將進前上土僉使梁垸高山里僉使元永胄夞怪萬戶李謙會楸坡萬戶洪樂游魚面萬戶柳相亮馬馬海權管鄭履綏以次進伏奏職姓名上曰今玆爾等之極擇差遣者豈獨爲江界之民也凡厥防秋之事交隣之節守禦之策必須各別着意也人或以爲今番此擧專爲廢四郡之計云而四郡可復則復也民弊可蘇則蘇也盡心殫誠於職事而邊塞事情一無不知後日登對時一一陳奏可也又敎相亮曰汝往魚面後須入廢厚州專察其風土何如民物何如詳觀採探以來也邊將元無上殿之事而特使之登殿進對者以示別般格外之眷須各下往善爲之仍命榮輔宣諭邊將後命守令邊將先退昌順曰嶺南貢蔘纔已全數退送道伯當觀改色善否嚴加處分事已有下敎矣江原貢蔘亦當一體申飭而江原道一年所貢之蔘本是四十二斤而特軫民弊分作京貢又爲蕩減杆城所封亦以元價上納惠廳今則本道貢蔘不過二十斤零比前不啻半減則採貿之道旣易蔘品之好宜勝而山家之相混膠糊之奸弊視前愈加此則道臣不能察飭之致今年所封則必以獨頭體大之山蔘箇箇擇封若或有如前膠付和糊體小品劣之事則不但當該審藥蔘商科罪嚴治而止道臣當依日前嶺伯例下敎論勘以此意爲先出擧條嚴飭使之廣加採取各別擇取封進之意分付何如上曰依爲之出擧條榮輔曰大臣重臣如有回卺之人則自政院提稟事曾有下敎矣行司直洪檍以今初十日將行重牢之禮云故敢此仰達矣上曰令該曹給宴需及衣資可也出擧條上命書榻敎曰當該典祀官洪樂游李垿當該官員各一人拿處典祀官姜文會罷職又命書榻敎曰前注書鄭文始仍任牌招察任命退諸臣以次退出
정조 18년
行都承旨鄭大容坐行左承旨林蓍喆坐行右承旨李義弼坐直左副承旨徐榮輔坐右副承旨李晉秀坐直同副承旨兪漢寧未肅拜注書鄭文始仕一員未差假注書李弘達仕直事變假注書洪宅柱仕
정조 18년
上詣皇壇入齋室後內閣政院玉堂藥房口傳問安答曰知道行禮罷後內閣政院玉堂藥房問安答曰知道還內後內閣政院玉堂藥房問安答曰知道
정조 18년
以執義尹序東掌令徐有鍊持平尹悌東洪受浩司諫崔獻重獻納張至顯牌不進罷職傳旨傳于徐榮輔曰只推
정조 18년
鄭大容啓曰假注書李弘達身病猝重勢難察任今姑改差何如傳曰允
정조 18년
鄭大容啓曰前假注書徐俊輔仍察廳任何如傳曰允
정조 18년
承旨前望單子入之李義弼洪仁浩落點
정조 18년
傳于鄭大容曰吏禮換房
정조 18년
傳于李晉秀曰承旨洪仁浩尙不承牌今日不爲參班可知爲先禁推其代前望單子入之
정조 18년
李晉秀啓曰承旨洪仁浩禁推事命下矣依定式遞差傳旨捧入之意敢啓傳曰知道
정조 18년
承旨前望單子入之兪漢寧落點
정조 18년
傳于林蓍喆曰兵曹參議前望單子入之待下批牌招察任
정조 18년
兵曹參議前望單子入之閔昌爀落點
정조 18년
李晉秀啓曰新除授兵曹參議閔昌爀以二所巡將受牌矣何以爲之敢稟傳曰許遞前望單子入之待下批牌招察任
정조 18년
兵曹參議前望單子入之徐美修落點
정조 18년
以兵曹參議徐美修牌不進罷職傳旨傳于徐榮輔曰只推更爲牌招
정조 18년
傳于徐榮輔曰壇享留門時拱北門別定兵曹郞廳一人嚴禁雜人事定式今番則入直郞廳爲先進去事分付漢旅皆當參享明禮門則守門將一人姑察事亦爲分付
정조 18년
以京畿監司徐龍輔狀啓廣州等邑雨澤馳啓事傳于李義弼曰行部之方到何地不爲槪及雖曰本道謬例卽然豈可不爲釐正狀啓還下送
정조 18년
林蓍喆以吏曹言啓曰受由上京守令赴擧守令未下直守令皆令下送事命下矣受由上京守令藍浦縣監曺允遂親病猝重萬無離捨還任之望云故屢度催促以至經宿無意下去事體所在誠極未安本曹請推之外無他可施之罰何以爲之敢稟傳曰改差口傳差代可也
정조 18년
吏曹口傳政事以申在德爲藍浦縣監
정조 18년
林蓍喆以吏曹言啓曰受由上京守令赴擧守令未下直守令皆令下送事命下矣受由上京守令長城府使金履鎬身病甚重時月之內勢難起動云古阜郡守洪元燮親病猝劇萬無離捨還任之望云故屢度催促已至經宿無意下去事體所在誠極未安本曹請推之外無他可施之罰何以爲之敢稟傳曰改差口傳拔例擇差待下批與未下直守令皆令明日辭朝可也
정조 18년
吏曹口傳政事以朴宗敬爲古阜郡守
정조 18년
掌令柳頤玄啓曰大司憲洪明浩執義尹序東司諫崔獻重掌令徐有鍊持平尹悌東洪受浩獻納張至顯以臣等俱以無似猥叨臺銜豈有一分堪承之望而大論方張懲討是急他不暇顧冒沒趨承乃者金鍾秀島置之臺啓雖已蒙允金吾之草記尙未啓下連請路阻憂憤轉激聯陳短箚略效愚忱卽伏見傳敎下者誨責截嚴至以蓋有商量焉焉敢督促爲敎乃有重推之命驚惶震懍罔知攸措此莫非昏謬妄率處事顚錯之致以此情踪其何可一刻晏然於臺次乎引嫌而退加律路阻不免齊籲義急嚴討豈可輕遞請大司憲洪明浩執義尹序東司諫崔獻重掌令徐有鍊持平尹悌東洪受浩獻納張至顯竝出仕傳曰依啓
정조 18년
甲寅三月初九日卯時上詣皇壇行禮省牲省器入侍時行都承旨鄭大容行左承旨林蓍喆右副承旨徐榮輔同副承旨李晉秀記事官鄭文始假注書李弘達記注官金良倜徐有聞原任直閣尹行任以次侍立上具翼善冠衮龍袍乘輿出集聖門詣齋殿改具冕服詣洌泉門外版位行四拜禮進詣壇上奉審訖還詣樽所奉審出就省牲所命掌牲令尺量犧牲訖大祝等跪告充潔上曰大祝尹光普年老眼昏無以讀祝云別兼進去替行可也上還御齋殿上曰禮判入侍賤臣承命出傳與禮曹判書閔鍾顯偕入進伏上敎鍾顯曰壇司例以奉常寺官員塡差而壇上與各門宜有分掌之擧守直官輩全無知識不分東西此後各令分掌仍書給笏記使之誦習可也至於樽所黃文席實乖禮制只以無文黃線席爲之事傳于戶判也仍命退上改具翼善冠衮龍袍出齋殿門乘輿上曰軍兵之排立爲禁雜人皇壇祭享與他自別宜倍恪勤而訓將不爲禁飭萬萬駭然近因乏人更爲甄拜此訓將猶事占便不思所以對揚之道誠爲痛駭此委折右副承旨招入訓將以問之上至集聖門還內諸臣以次退出
정조 18년
行都承旨鄭大容坐行左承旨林蓍喆坐行右承旨李義弼坐左副承旨李勉兢坐右副承旨李益運坐直同副承旨兪漢寧坐直注書鄭文始仕一員未差假注書李弘達仕直事變假注書洪宅柱仕
정조 18년
林蓍喆啓曰備邊司郞廳來言今日賓廳日次而殿座相値不得來會云矣敢啓傳曰知道
정조 18년
林蓍喆啓曰禁衛營將官來言今日本營軍兵日次私習云矣敢啓傳曰知道
정조 18년
林蓍啓曰御營廳將官來言今日本廳軍兵日次私習云矣敢啓傳曰知道
정조 18년
傳于李義弼曰大丘營將柳相燁高山里僉使元永胄上土僉使梁垸楸坡萬戶洪樂游魚面萬戶柳相亮外怪萬戶李謙會下直各長弓一張長箭一部片箭一部筒兒一箇賜給
정조 18년
以御營廳習陣單子傳于林蓍喆曰後日次爲之
정조 18년
傳于鄭大容曰今見加設典籍望筒新及第洪寅祚年過七十云與加設五衛將諸老五衛將一體單付事分付
정조 18년
吏曹口傳政事典籍李宇炯崔光泰金孝秀尹持昇沈普永申在和柳之羽洪寅祚已上單付事承傳光陵令朴佐源正言李奭祚綾州牧使沈煥之竝單付
정조 18년
傳于鄭大容曰今榜文擧人張聖佐年八十二韓景琦年七十九竝付五衛將使之明日謝恩是科所重何如乎年五十人依例陞六竝付加設典籍今日口傳下批謝恩後減下事分付
정조 18년
兵曹口傳政事五衛將張聖佐韓景琦副司直徐榮輔已上竝單付
정조 18년
傳于林蓍喆曰昨日違牌事非怠忽前承旨洪仁浩禁推分揀若此則宜令一伸廉隅左副承旨徐榮輔許遞右副承旨李晉秀亦爲許遞前望單子入之待下批牌招察任
정조 18년
承旨前望單子入之李勉兢李益運落點
정조 18년
以右副承旨李益運牌不進罷職傳旨傳于兪漢寧曰只推更爲牌招
정조 18년
兵曹口傳政事以金煐爲宣傳官
정조 18년
以承傳宣傳官望單子傳于林蓍喆曰李石求待司饔主簿肅拜仍任
정조 18년
藝文提學前望單子入之閔鍾顯落點
정조 18년
傳于鄭大容曰補外事體自別宰臣去就不可無文跡則謂以榻敎之書出當初擧條至今不爲書入提問之下以不成說之語又敢分疏當該承旨遞差前望單子入之待下批牌招察任
정조 18년
傳于林蓍喆曰政官待開門牌招開政
정조 18년
傳于李義弼曰近於處分之後屢聞筵臣之言當初上試官文跡謄來一款初無一言半辭之發口同入之試官質言於承宣云然則囚供誤矣試官李家煥傳旨中付標
정조 18년
傳于李勉兢曰明日殿座時廣智營軍三十名北營軍三十名除出將官率領通化門外排立竝待標信擧行還內後還入直事分付
정조 18년
以回還冬至兼謝恩正使黃仁點副使李在學狀啓還渡江出來事傳于李益運曰卿等一行穩返已到灣府極用欣喜在途凡百一安耶還朝當在何日玆遣外使問卿起居兼探行期卿其附奏事下諭于回還正使道內兼史守令察訪中差定卽爲傳諭事回諭于箕伯
정조 18년
以江原監司沈晉賢狀啓八十以上老職及七十以上偕老人後錄馳啓事及忠淸監司李亨元狀啓八十以上老職及七十以上偕老人後錄馳啓事傳于李勉兢曰皆令明日政下批
정조 18년
以黃海監司李泰永狀啓朝官年七十以上士庶年八十以上人及偕老老人後錄登聞事傳于李勉兢曰三明日口傳下批事分付銓官
정조 18년
林蓍喆以都摠府言啓曰今日入直內三廳武兼禁軍及軍兵等當爲中日習射而春塘臺親臨慶科庭試文武科放榜陳賀相値不得爲之之意敢啓傳曰知道
정조 18년
林蓍喆以兵曹言啓曰卽接金虎門入直哨官尹宅性手本則敦化門西邊月廊築墻半間許年久頹圮云令紫門監爲先以杻把子堅實圍排卽速修築而金虎門入直軍五名除出限改築間嚴加守直之意分付該營何如傳曰允
정조 18년
林蓍喆以訓鍊都監言啓曰因兵曹草記敦化門西邊月廊築墻半間許年久頹圮處金虎門入直軍五名除出將校一人率領限改築間嚴加守直之意敢啓傳曰知道
정조 18년
甲寅三月初十日辰時上御春塘臺慶科文武科唱榜入侍時行都承旨鄭大容行左承旨林蓍喆行右承旨李義弼左副承旨徐榮輔右副承旨李晉秀同副承旨兪漢寧記事官鄭文始假注書徐俊輔記注官徐有聞承膺祚以次侍立上具遠遊冠絳紗袍出交泰門永淸門由崇智門明光門靑陽門詣春塘臺降輿升座上曰百官先入就位可也引儀唱在位百官行四拜禮上敎榮輔曰引儀之讀榜每多不誠今番文榜只讀姓名武榜只讀乙科以上人姓名事分付可也上敎榮輔曰新恩行禮時武榜則只令乙科以上陞於臺上事日前有下敎矣今果依此爲之乎榮輔曰然矣上曰武榜數多故每當大比放榜賜牌賜花輒致紛遝遲滯故今番使之分類屬之各營以爲團束成班矣果何以爲之乎榮輔曰各營軍校則使該營主管京外閑良之無所統屬者分屬各營別定將校以爲聚集率領成班而訓鍊院三堂上自昨夕來待於弘化門外朝房曉前已爲整待矣壯勇營一百八人龍虎營三十三人訓局二十三人禁營五人御營八人守廳七人摠廳三人各該營主管其外閑良華城二十六人松都二十四人沁都六人老人二十二人屬之龍虎營關西三百五十六人屬之訓局京二十二人畿內十八人湖南八人嶺南十九人湖西五人關東十人屬之禁營海西四十六人北道六十九人屬之御營矣上曰紅牌賜花亦有區別乎榮輔曰紅牌則以各營各道新恩姓名成冊區別分排各封以置賜花亦依成冊分排數爻區別以置矣榮輔曰文榜中姜世白以嶺南人殿試後聞親病報下鄕不得待令云何以爲之乎上曰花牌出給成均館以爲傳給之地上曰唱第時文東武西俾無錯亂之弊也上敎兵曹判書具庠曰卿孫今方唱第矣先爲下去後拜後入來侍衛也上敎有防曰頃日卿子登科時未得後拜今日李存秀唱第時下去後拜好矣上敎賤臣曰爾與李存秀爲四寸之間亦爲下去後拜可矣上曰諸新恩八寸親皆令後拜吏房承旨跪啓放榜引儀文武新恩立就位上曰近來先生之不呼新來便成謬習豈不駭然乎今科異於他科若能念及於科名其所賁飾之方豈待提敎二品以上出去時無論文武皆呼新來可也上曰科後之往見恩門古禮則然而聞近來皆不往見云駭然甚矣今日新恩使之皆令往見命官主文而如是提飭之下若不往見通淸之職當不得爲之此意令在庭新恩知之榮輔曰翰圈唱榜翌日爲之事命下矣翰林時無行公之人別兼春秋洪樂游在楸坡萬戶任所只有別兼春秋徐有聞一人無以備員擧行在前如此之時因特敎有都堂會圈之例故敢此仰達矣上曰都堂會圈可也出擧條榮輔曰都堂會圈事命下矣領監事以下館閣堂上待開門命招會圈何如上曰依爲之出擧條上曰未肅拜藝文提學牌招違牌勿捧傳旨出榻敎上曰藝文提學使之斯速膺命可也賤臣承命出回奏曰藝文提學沈煥之以其情勢之難安萬無承膺之望云矣漢寧曰藝文提學沈煥之屢度催促一味違召無意承膺事體所在誠極未安從重推考何如上曰旣無共知之情勢則處義太過藝文提學沈煥之綾州牧使除授使之當日辭朝時任牧使遞付京職可也出擧條上曰今日政新除授兩司諸臺竝牌招出榻敎上又命書榻敎曰前承旨李勉兢敍用令該曹口傳付軍職使之後拜上曰內閣待敎久未差代唱榜後會圈越薦事令內閣知悉上曰楸坡萬戶洪樂游夞怪萬戶李謙會相換除朝辭赴任出榻敎上敎庠曰卿爲兵判行步勝前可喜然卿之酒戶太寬每多濫觴兵判在任之時則勿爲飮酒也予於守使已禁其濫酌而於卿又用酒禁矣庠曰聖敎至此伏不勝感祝自今以後臣何敢以一酌入口乎上曰金煐爲宣傳官乎庠曰今政當爲之矣上曰傳旨未下臺諫許遞出榻敎上曰藝文提學前望單子入之出榻敎榮輔曰親臨放榜旣有文武官四品以上朝服事出於禮曹儀注近規猶以二品爲限而今日西班卿宰多不着朝服事係朝儀誠甚未安行副司直李鼎揆李祖承竝推考何如上曰依爲之此後申明嚴飭可也出擧條榮輔曰同罪未敍人隨卽提稟事曾有定式矣前承旨李勉兢旣已敍用而前承旨李益運俱是同罪之人故敢此仰達矣上曰敍用可也出擧條榮輔曰李益運旣已敍用則前承旨李羽晉又是同罪之人矣上曰竝敍用可也大容曰同敦寧洪秉殷敦寧都正曺命業過三日不爲出肅依定式推考警責牌招察任何如而曺命業則在外何以爲之乎上曰竝改差明日政差出可也出擧條文武科唱榜訖通禮跪啓禮畢領議政洪樂性陞階進奏曰近日日氣淸和聖體若何上曰一樣矣樂性曰王大妃殿氣候何如上曰一樣矣樂性曰惠慶宮氣候何如上曰一樣矣樂性曰五十六科八百武科一時唱名誠罕有之盛擧而凡屬慶科之事日氣輒和暢尤豈不奇異乎上曰此等殿座之時大臣陞殿問候卽古例而今則不然矣樂性曰然矣上曰卿之神彩勝於前日可喜卿何獨陞殿而左相何不同入耶樂性曰欲爲同入而以行步之艱澁不得陞殿云矣上曰侍衛次次前進上曰文武新恩使之分班導前而李存秀洪命周旣賜法樂使之持三絃前導可也上乘輿出靑陽門明光門入駐輿上曰文武新恩分左右列立待呼新來卽爲進退也上曰李在秀具得魯注書先呼新來賤臣承命呼新來上曰其孫爲及第其祖不可無呼新來之擧兵判使之新來而兵判前及第誰耶民始曰藥房提調鄭昌順兵判前及第云矣上曰提調呼兵判祖孫新來而塗墨依例爲之可也上曰李存秀尹致永李東萬洪樂浚武科李石求父子皆呼新來而徐俊輔新爲登科檢校直提學父子亦呼新來皆令塗墨也上曰守禦使李文源兵曹判書具庠行司直洪良浩行副司直李邦榮尹長烈金載翼李勉兢校理李遇濟率其子新榜及第李存秀其孫具得魯其子洪樂浚李周奭尹致永金銓其弟李勉昇其子李東萬入侍出榻敎上曰大司憲洪明浩許遞仍令入侍出榻敎民始等曰今日之事儘是我朝初有之盛擧而太平之象豈有過於此者耶上還御交泰門便殿諸新恩前導時元子宮侍坐親呼新來諸臣及諸新恩歡欣仰瞻上曰文新恩竝新來進前權晙等以次進前奏姓名年甲訖上敎權晙曰爾是誰族晙曰近族無立朝者矣敎吳泰曾曰爾則年限雖過而特命抄啓須善做以副特簡之意敎李允謙曰汝則可謂別科矣敎李奭祚曰以尊年之意特除臺職爾之下去時臺隷亦爲率去可也仍命書傳敎曰七十猶云稀貴況八十乎典籍李奭祚文識慣知於御考之時地處亦好正言除授仍令明日謝恩後下往華城鄕校謁聖本府唱名文武皆依此例爲之事分付敎柳台佐曰爾之行列何其不同耶台佐曰仍夢兆而改名矣敎閔榮祖曰汝是水原人又爲水原別科尤異於他矣下去善遊也敎柳之羽曰爾之登科時首句誦奏也之羽誦曰祝壽母與元子魯有頌曰如岡上曰此句似是宿構而善爲德談矣特賜綿紬一疋敎柳遠鳴曰爾之文名前已熟知矣敎崔光泰曰爾則雖過年限而製述多佳作故特付抄啓善爲應製可矣敎金孝秀曰爾則屢屈而始第矣敎黃萬齡曰爾名萬齡而居魁於問壽之策亦云奇異矣敎李以澹曰爾之應講時越一大文而試官皆不知故予亦不言爾其誦之以澹誦奏訖敎崔鳳和曰誦奏及第時講章鳳和誦奏敎沈普永曰爾之江陵文字極爲可尙矣七十六歲新恩韓景琦進前元子宮特賜紬一疋景琦跪受曰睿賜伏不任感祝今番科榜中老新恩年數之都數謹此獻上矣上曰前假注書李弘達仍察廳任出榻敎又命書傳敎曰明日新恩弘化門外待令事分付庠曰今番先來軍官有從自願收用之命矣招問其所願則前引儀李繼祜願以相當窠而係是蔭官自東銓當爲擧行譯官尹得運願以邊將閑良李運熙願以軍門得運自臣曹隨窠擧行運熙令各軍門擧行何如上曰依爲之出擧條仍命退諸臣以次退出
정조 18년
行都承旨洪明浩坐行左承旨李義弼坐右承旨李勉兢緣故出左副承旨洪仁浩坐直右副承旨李益運坐直同副承旨尹長烈緣故出注書鄭文始病一員未差假注書李存秀仕李弘達仕直事變假注書李南圭仕
정조 18년
洪仁浩啓曰大司憲未差執義尹序東掌令徐有鍊柳頤玄持平尹悌東洪受浩呈辭監察茶時之意敢啓傳曰知道
정조 18년
洪明浩啓曰文武臣殿講文臣製述慶科唱榜後更稟事命下矣以何日爲之乎敢稟傳曰更待下敎
정조 18년
洪明浩啓曰翰林召試明日爲之事命下矣領監事館閣堂上春秋館堂上竝待開門牌招何如傳曰允
정조 18년
洪明浩啓曰翰林召試明日爲之事命下矣處所以何處爲之乎敢稟傳曰便殿爲之
정조 18년
假注書李存秀有頉代吳泰曾爲假注書洪命周有頉代趙萬元爲假注書事變假注書洪宅柱改差代柳台佐爲事變假注書吳泰曾有頉代洪樂浚爲假注書趙萬元有頉代尹致永爲假注書柳台佐有頉代韓致重爲事變假注書洪樂浚有頉代李勉昇爲假注書尹致永有頉代任希存爲假注書韓致重有頉代閔榮祖爲事變假注書李勉昇有頉代宋冕載爲假注書任希存有頉代曺錫中爲假注書閔榮祖有頉代李周奭爲事變假注書宋冕載有頉代具得魯爲假注書曺錫中有頉代李東萬爲假注書李周奭有頉代柳遠鳴爲事變假注書具得魯有頉代鄭取善爲假注書李東萬有頉代李致祜爲假注書柳遠鳴有頉代李是鍊爲事變假注書鄭取善有頉代申絢爲假注書李致祜有頉代金銓爲假注書李是鍊有頉代許暕爲事變假注書申絢有頉代李允謙爲假注書金銓有頉代鄭元善爲假注書許暕有頉代金喆修爲事變假注書李允謙有頉代黃基天爲假注書鄭元善有頉代金熙洛爲假注書金喆修有頉代金就强爲事變假注書黃基天有頉代尹濟弘爲假注書金熙洛有頉代黃萬齡爲假注書金就强有頉代李以澹爲事變假注書尹濟弘有頉代姜浚欽爲假注書黃萬齡有頉代尹東壽爲假注書李以澹有頉代崔鳳和爲事變假注書尹東壽有頉代洪致榮爲假注書洪致榮有頉代姜世白爲假注書
정조 18년
洪明浩啓曰今此親臨春塘臺慶科武科殿試時直赴人姜德尙任慶龍沈震福姜東鉉韓繼休李命俊金聖東鄭光周李奉天金智儉李益瓘朴亨璞韓光純安汝坤張啓春崔泰魯申璟許乘徐良輔尹宗孚李震福韓道裕金鳳鳴韓益範田弘闢朴興采崔運大朴聖彬金光漸金潤龜張延豐李貴金金潤澤李彦懋鄭光福朴致魯柳喜星等錄名單子無緣不呈依例陳試之意敢啓傳曰旣有前兵判筵稟定式則依前例陳試之請可謂越法當該承旨從重推考此啓辭勿施自今番依定式擧行定式未久如是抛棄稍久則蕩然可知自今直赴殿試會試之類自兵曹別作一冊入啓過殿試後請出釐正不得不陳試者以草記及狀本回啓後案冊懸註事分付可也
정조 18년
承旨前望單子入之洪明浩尹長烈落點
정조 18년
傳于李益運曰明日內閣會圈閣臣當備員時任只有提學一人直提學前望單子入之此人來月當行公所坐雖可駭事勢旣如許前直閣南公轍敍用仍差檢校令本閣待開門牌招參圈
정조 18년
奎章閣直提學前望單子入之金載瓚落點
정조 18년
同春秋前望單子入之林蓍喆鄭大容權落點
정조 18년
傳于李益運曰未肅拜及懸頉摠管許遞前望單子入之
정조 18년
摠管前望單子入之鄭好仁李得臣崔東岳落點
정조 18년
事變假注書崔鳳和有頉代申星模爲事變假注書
정조 18년
傳于洪仁浩曰次對久未爲之十五日次對進定於明日
정조 18년
事變假注書申星模在外代李南圭爲事變假注書
정조 18년
傳于李益運曰旣有致祭之命當下去兵曹郞廳柳相祚改差今日政差代
정조 18년
李益運以吏曹言啓曰本曹佐郞安廷善呈狀內矣身素患痰癖之症當此換節之時一倍添劇萬無起動供仕之望身病旣如是則不可强令察職今姑改差何如傳曰允
정조 18년
有政吏批判書金思穆參判黃昇源參議金履翼進行左承旨李義弼進以李祖承爲大司憲金恒柱爲同敦寧李之英爲敦寧都正鄭大容爲司譯提調姜善鎭爲監察趙翼鉉爲司僕主簿愼思浚爲禁府都事孔胤恒爲兵曹佐郞任希存爲典籍朴始榮爲長城府使尹欽烈爲木川縣監兼知春秋權單付副校理洪大協副修撰尹魯東以上除授事承傳
정조 18년
吏批再政金相夔爲惠陵令蔡弘直爲監察魚在沼爲義盈主簿李繼祜爲典設別提洪大應爲沔川郡守典籍單孔胤恒加設還付事承傳
정조 18년
李益運以都堂言啓曰翰林會圈以都堂擧行事命下矣時任別兼春秋洪樂游徐有聞曾經翰林李相璜李重蓮徐有榘林景鎭依前例竝削職何如傳曰凡都堂會圈之規無翰林及別兼春秋然後爲之昨因別兼徐有聞知來之言聞承宣所奏意謂堂下中果無別兼可爲之人有都堂會圈之命矣觀此草記洪樂游徐有聞之外有許多曾經翰林則此人等可爲別兼矣亦可備三員矣當初承宣之都堂請圈極爲疎忽當該承旨爲先從重推考誤奏之別兼徐有聞削職外任及在外諸人竝依例削職卿等退去曾經翰林中別兼春秋照例備員啓下卽爲牌招本館會圈事分付可也
정조 18년
吏批三政別兼春秋三單李相璜李重蓮林景鎭
정조 18년
吏批四政以金濟萬爲監察李亨宇爲典籍趙象存爲司饔主簿李鍾淑爲鎭川縣監
정조 18년
兵批判書具庠進參判林濟遠病參議徐美修入直進參知尹致性病右副承旨李益運進以柳鎭恒爲副摠管楊宗潤爲五衛將蔡述夏爲忠壯將韓大鳳爲景福將韓光齊爲美錢僉使黃縝爲永達萬戶閔宗爀爲宣傳官金重瑞曺允奭金允敬梁命龜沈𩃎朴師修申景彦沈坰柳遠李東英李世寬崔昌得申之彦李奎玉韓重萬崔泰恒吉泰輝白天琮李景華金東輔鄭明淳權崔奎燦鄭啓周全位夏李益震李運大金允謹蔡應埰卓崇濟金楚望方德敍安盛文金福重郭再泰辛圭爲同知許策崔祚永金允欽尹元錫曺霤宋億孫李得源李奎運李敬身李奎會鄭彦良洪景福申益燦崔圭顯李命天申光運申璍申光羽爲僉知僉知康載亨宣傳官李石求守門將元道英以上竝單付楸坡萬戶洪樂游夞怪萬戶李謙會相換僉知李晉秀副司直洪秉殷李羽晉閔昌爀曺命業李義鳳兪漢寧以上單付副司果鄭晩錫副摠管單柳鎭恒
정조 18년
傳于李益運曰兵曹佐郞孔胤恒郞署擬入俾踐階梯還付典籍仍作加設窠陞資前雖移職隨品仍帶館官使之守護聖廟
정조 18년
傳于李益運曰館職旣出脚則庠製自可爲之軍色緊任不可輕遞副校理洪大協副修撰尹魯東前職仍任陳疏玉堂亦爲許遞李景溟尹悌東李翊模除授牌招推移入直
정조 18년
傳于李益運曰坐直承旨入侍
정조 18년
傳于李益運曰政官待開門牌招開政奎章閣待敎下批
정조 18년
傳于李益運曰翰林旣完圈別兼依例削職人員亦爲依例給牒敍用
정조 18년
傳于李益運曰在直玉堂仍任前職留門出送則今已夜深玉堂省記尙不書入行公玉堂一竝遞差
정조 18년
李益運啓曰前假注書李弘達仍察廳任何如傳曰允
정조 18년
吏曹口傳政事兵曹正郞二單洪大協尹魯東仍任事承傳
정조 18년
以平安監司李秉模狀啓陽德縣民家失火事傳于李益運曰各別顧助畢奠接形止狀聞其中殘戶如有身役勿徵所逋舊還亦爲蕩滌事回諭
정조 18년
洪明浩以禮曹言啓曰毓祥宮展拜每年季春稟定事曾有先朝下敎矣展拜吉日以何間推擇乎敢稟傳曰以十三日爲之可也
정조 18년
李益運以成均館言啓曰四學學製分四等設行而若有過限之事則當等季朔旬間以限內不得爲之之意自本館草記事曾已定式矣卽接東南學牒報則以爲兼東學敎授洪大協兼南學敎授尹魯東未肅拜當等學製俱不得設行云令政院稟旨擧行何如傳曰致煩酬應極爲駭然申大尹李相璜許遞此兩敎授除授待開門牌招先謝實職仍令明日內設行試取可也
정조 18년
李益運以兵曹言啓曰今三月十三日大駕詣毓祥宮展拜時何營軍兵隨駕何營軍兵留陣禁軍及馬步軍幾番幾哨磨鍊而餘軍留營何以爲之乎敢稟傳曰禁將率鄕軍三哨騎士二番爲先後廂禁軍二番隨駕槍劍軍三十名挾輦軍百名爲之侍衛則寶劍別雲劍外入直磨鍊留營留陣扈衛軍官有廳軍竝置之事分付可也
정조 18년
李益運以兵曹言啓曰東所入直部將金龍九莫重闕內只着戰服敢離直次橫竹往來觀瞻無不駭然放恣莫此爲甚爲先汰去其罪狀令該府拿問嚴處何如傳曰允
정조 18년
李益運以訓鍊都監言啓曰本局把摠趙雲履哨官李儒祥身病甚重勢難察任竝改差何如傳曰允
정조 18년
李益運以訓鍊都監言啓曰今此殿座時依傳敎廣智營軍三十名北營標下軍三十名除出各其將官率領通化門外排立還內後各還直所而竝待標信擧行之意敢啓傳曰知道
정조 18년
副修撰沈興永疏曰伏以臣自來情勢瀛館一步鐵限在前豈有更冒之理而向來恩除忽下於大論方張之時懲討是急廉防難恤不得不冒沒出肅而雖以公格所拘言之臣曾任西邑解由未出則政注之所不當擬也職名之所不當據也莫嚴之公格由臣而壞了殆過旬朔晏然供職有若無故者寧有理哉臣於初叨新除之日略暴沐浴之忱兼論沈煥之之文衡削薦事及丁範祖之甘售黨習事要效一日之責而終爲喉院所阻未得仰徹竝與難冒之處義而陳暴無路自顧慙恧無地自容夫承宣之責卽出納惟允耳諸臣章奏或有犯禁昧例之事則往復釐改何所不可而近日承宣輒肆咆喝捽逐吏胥使之抱牘奔竄其爲駭四方之聽聞壞聖代之紀綱當復如何所惜者官名也所懼者朝禮也臣於向日陳疏時亦被此辱於承宣矣以此情踪尤不可久據於當遞之職玆陳短章仰瀆宸嚴伏乞聖慈俯垂鑑諒亟許遞削以存公格以安私分焉日前諸僚之箚陳愚見也臣亦隨參未蒙允兪之命臣於此尤不勝抑鬱之至臺臣聯箚只出於公憤之所在而聖敎過中至有問備之擧此豈不有欠於虛受來諫之聖德哉伏願更加三思伊日處分之敎卽令還收以光盛德焉臣纔從下邑而還不無一得之見略此附陳惟聖明垂察焉朝紙不容不頒示外邑而至於關西一道與他自別各邑朝紙以撥便傳來之際每有一二度閪失之患此邑則失某日幾度彼邑則失某日幾度鱗次合計則自成一朔之全軸無邑不然無朔不然此必有奸譎輩難測之計而然也此事外若微細而內有深憂臣意則自廟堂各別嚴飭於本道雖一度如有遺漏之弊則査出持傳之撥以爲懲治杜奸之道宜矣安州一境卽關西要衝之地軍民匪不寔蘩而以營府還上之數多大小民人莫可支保蓋每戶所受之還上多則至十餘石小不下十石當秋後收糴之時族里之徵面面有之貧富俱困稍饒之人則甚至行賂於該色寧爲費十餘兩錢不願受一斗還米吏緣爲奸貧戶受弊此若不從便區劃別般釐正則其流之弊有不可勝言此亦自朝家半留半分之法嚴立科條元數中量宜移轉於各邑中穀少處使還民無多受難支之患宜矣臣無任云云省疏具悉西路朝紙事本道若有道伯豈有是也其所防奸豈待提飭乎安州還穀事亦有道伯則不言於在官之日今何追提乎
정조 18년
傳于李益運曰今日新恩謝恩處所光德門內爲之當親臨侍衛入直擧行